ക്രിമിനല് കേസുകളിലെ പ്രതി റിമാന്ഡില് മാവേലിക്കര: കഴിഞ്ഞ ദിവസം കളമശേരി പോലീസ് അറസ്റ്റ് ചെയ്ത് മാവേലിക്കര പോലീസിന് കൈമാറിയ ക്രിമിനല് കേസ് പ്രതി മാവേലിക്കര പുന്നമൂട് എബനേസര് പുത്തന്വീട്ടില് ലിജുഉമ്മനെ40 റിമാന്ഡ് ചെയ്തു. ഇയാളെ ആലപ്പുഴ ജില്ലാ ജയിലിലേക്ക് മാറ്റി. കഴിഞ്ഞ ദിവസം എറണാകുളം ആംസ്റ്റര് മെഡിസിറ്റിയില് വനിതാ സുഹൃത്തിനൊപ്പം എത്തിയ ഇയാളെ പോലീസ് അറസ്റ്റ് ചെയ്യുകയായിരുന്നു. കൊലപാതകം ഉള്പ്പെടെ നാല്പതോളം കേസുകളില് പ്രതിയാണ് ഇയാള്. കഞ്ചാവ്, മയക്കുമരുന്ന് കേസുകള് ഉള്പ്പെടെ ഇയാളുടെ പേരിലുണ്ട്. കഴിഞ്ഞ ഡിസംബര് 29 ന് മാവേലിക്കര ജില്ലാ ആശുപത്രിയുടെ സമീപത്തെ വാടകവീട്ടില് നിന്ന് 29 കിലോ കഞ്ചാവ് പിടികൂടിയ കേസിലാണ് ഇയാളെ അറസ്റ്റ് ചെയ്തത്. അന്ന് കായംകുളം ചേരാവള്ളി തയ്യില് തെക്കതില് വീട്ടില് വിനോദിന്റെ ഭാര്യ നിമ്മി32 അറസ്റ്റിലായിരുന്നു. ലിജുഉമ്മന്റെ സുഹൃത്തായ കായംകുളം ചേരാവള്ളി സ്വദേശിനി നിമ്മിയുടെ പേരിലായിരുന്നു ഇവിടെ വീട് വാടകയ്ക്ക് എടുത്തിരുന്നത്. ഇവിടെ നിന്നും വാറ്റു ചാരായവും വാറ്റുപകരണങ്ങളും നിരോധിത പുകയില ഉല്പന്നങ്ങളും പിടികൂടിയിരുന്നു. കുറേ നാളുകളായി ഇയാള് പോലീസിന്റെ നിരീക്ഷണത്തിലായിരുന്നു.